దీపావళి సంతోషంగా సాగాలంటే.. ఈ జాగ్రత్తలు తప్పనిసరి WATCH LIVE TV
అమెరికాలో సన్నీకి చేదు అనుభవం
భారత క్రికెట్ దిగ్గజం సునీల్ గావస్కర్‌ను క్రికెట్ స్టేడియంలోకి సెక్యూరిటీ సిబ్బంది అనుమతించలేదు.
TNN | Updated:
Aug 30, 2016, 10:44AM IST
భారత క్రికెట్ దిగ్గజం సునీల్ గావస్కర్‌కు అమెరికాలో చేదు అనుభవం ఎదురైంది. వెస్టిండీస్‌, భారత్ జట్ల మధ్య టీ20 మ్యాచ్ సందర్భంగా కామెంట్రీ చెప్పడానికి అమెరికాకు వెళ్లిన ఆయన్ను స్టేడియంలోకి వెళ్లకుండా సెక్యూరిటీ సిబ్బంది అడ్డుకున్నారు. గావస్కర్ వద్ద స్టేడియంలోకి వెళ్లేందుకు పాస్ లేకపోవడంతోనే ఆయన్ను లోపలికి అనుమతించలేదని తెలుస్తోంది. ఫ్లోరిడాలోని లాడర్ హిల్‌లో టీ20 మ్యాచ్ ఆరంభానికి ముందు జరిగిన ఈ ఘటన ఆలస్యంగా వెలుగులోకి వచ్చింది. పాస్ లేకపోవడంతో ఆయనెవరనే విషయం తెలియని భద్రతా సిబ్బంది లోపలికి పంపేందుకు నిరాకరించారు. దీంతో చేసేదేంలేక ఆయన అభిమానులతో మాట్లాడుతూ, ఫొటోలు దిగుతూ గేట్ ముందే గడిపారు. కాసేపటి తర్వాత ఈ విషయం తెలుసుకున్న అధికారులు వచ్చి ఆయన్ను లోపలికి తీసుకెళ్లారు. ఈ విషయంలో సునీల్ గావస్కర్ ఎంతో సంయమనం పాటించారంటూ సంబంధిత అధికారులు ఆయన్ను ప్రశంసలతో ముంచెత్తారు. క్రికెట్ గురించి తెలిసిన దేశాల్లో అయితే సన్నీకి ఈ పరిస్థితి తలెత్తి ఉండేది కాదు. కానీ అది అమెరికా.. అక్కడ క్రికెట్ ఇప్పుడిప్పుడే విస్తరిస్తోంది. దీంతో లిటిల్ మాస్టర్‌కు ఈ చేదు అనుభవం ఎదురైంది. నిబంధనలు, తనిఖీలంటూ ఓవర్ యాక్షన్ చేసే అమెరికా సెక్యూరిటీ సిబ్బంది గురించి తెలియనిదేం కాదు. ఇటీవలే లాస్ ఏంజిల్స్ ఎయిర్‌పోర్టులో షారూక్ ఖాన్‌ను కూడా ఆపేసి, అవమానించిన సంగతి తెలిసిందే.